Turkmanobod xalqaro aeroporti. Turkmanobod xalqaro aeroporti (), – Turkmanistonning Turkmanobod shahrida joylashgan xalqaro aeroport. Shahar markazidan taxminan 13 km masofada joylashgan. Tarixi. Aeroport 1926-yilda ochilgan va bir necha bor rekonstruksiya qilingan. Turkmaniston mustaqillik yillarida tubdan qayta rekonstruksiya qilingan. Rekonstruksiya mobaynida aeroport zamonaviy aeronavigatsiya tizimi hamda avtomatlashtirilgan yoqilgʻi quyish platformasi bilan jihozlangan. Shuningdek, uchish-qoʻnish yoʻlagi ham uzaytirilgan. Yangi aeroport. 2013-yil Turkmanobod janubida yangi aeroport majmuasi qurilishi boshlandi. 2013-yil 14-fevral kuni ilk toshni qoʻyish marosimida Ukraina prezidenti Viktor Yanukovich hamda Turkmaniston prezidenti Gurbanguli Berdimuhamedovlar ishtirok etgan. Qurilish Turkmaniston Sanoatchilar va tadbirkorlar ittifoqi aʼzosi boʻlgan „Gündogdy“ xususiy qurilish firmasi tomonidan tugallandi. Yoʻlovchi terminali binosi 37 ming kvadrat metr maydonni egallaydi. 2018-yil 26-fevral kuni yangi aeroport ochilish marosimida Turkmaniston prezidenti Gurbanguli Berdimuhamedov ishtirok etdi. Aeroport majmuasining oʻtkazish qobiliyati soatiga 500 yoʻlovchini tashkil etadi. Uchish-qoʻnish yoʻlagi uzunligi 3800 metr va eni 65 metr boʻlib, zamonaviy yorugʻlik-signal va meteorologik tizimlar bilan jihozlangan. Aeroport har qanday turdagi samolyotlarni qabul qila oladi. Aeroportning yuk terminali yiliga 200 ming tonna yukni tashishga moʻljallangan. Markazlashtirilgan yoqilgʻi quyish shoxobchasi bir vaqtning oʻzida bir nechta samolyotlarga xizmat koʻrsatish imkonini beradi. Tomi sakkiz qirrali „Oʻgʻuzxon yulduzi“ shaklida boʻlgan aeroport yoʻlovchi terminali 12 ming kvadrat metrdan ortiq maydonni egallaydi va Guinness rekordlar kitobiga dunyodagi eng yirik yulduz shaklidagi bino sifatida kiritilgan. Aeroport infratuzilmasi. Axborot lavhalari, xalqaro va shaharlararo aloqa punkti, bagaj punktlari, bufetlar, kafelar, savdo pavilyonlari yoʻlovchilar uchun xizmat qiladi. CIP-zali, bojsiz savdo doʻkonlari, internet kafe va boshqa xizmatlar mavjud. Aeroportda tibbiyot punkti, ovqatlanish xonasi, 100 xonali mehmonxona, yopiq avtoturargoh mavjud. Yer usti transporti. Aeroport shahar tashqarisida, Turkmanobod markazidan 13 kilometr uzoqlikda, M37 Ashxobod-Turkmanobod avtomobil yoʻli va Ashxobod-Karki temir yoʻliga yaqin joyda joylashgan.